Bundfrosne biler | TV MIDTVEST
Bundfrosne biler
Både Falck og Dansk Autohjælp har travlt med at hjælpe biler med startvanskeligheder.
07. feb 2012 kl. 09:35
Falck har tirsdag morgen travlt med at hjælpe Midt- og Vestjyske biler med startproblemer. Fra klokken 7 har Falck haft omkring 500 starter her i landsdelen.
- Der er gang i den og der har været rimeligt travlt i Midt- og Vestjylland, fortæller Thomas Dietz, Driftschef, Falcks Vagtcentral, Skejby.
Hele mandage havde Falck også nok at gøre med bundfrosne biler. Omkring 5000 gange ydede Falck assistance i hele landet. 851 gange var de ude her i landsdelen og 596 midt- og vestjyder fik hjælp til at starte bilen.
Rekordmange fik hjælp
Også hos Dansk Autohjælp var der rekordmange, der fik hjælp mandag. I alt fik 2.770 biler autohjælp.
- Telefonerne har været rødglødende, og vores biler har kørt uden stop fra tidligt i morges (mandag, red.). Vi har slået vores hidtil travleste dag i forhold til aktivitetsniveau fra snestormen den 22. december 2010, hvor vi havde 2.713 sager, fortæller vagtcentralchef Ellen Trolle, Dansk Autohjælp.
De fleste der fik hjælp var på Sjælland. Her i landsdelen fik 144 hjælp fra Dansk Autohjælp.
Koldest i Karup
Natten mellem mandag og tirsdag blev koldest inde i landet. I følge DMI var det koldest i Karup med minus 19,3 grader.
Vil du se hvor koldt det har været hos dig, så klik på Borgervejr. Her kan du se både DMI's officielle målinger og de mange private målinger, der bliver lavet i landsdelen.